text: Bios må ansætte udenlandske reddere 
  12 maj 2015 kl. 13.11
  Bios har nu meldt ud, at de vil ansætte udenlandske reddere til de 100 sønderjyske pladser, som fortsat mangler at blive besat.
  Tirsdag meldte ambulanceselskabet Bios ud, at de nu kigger mod nabolandene for at finde de ca. 100 ambulancereddere, som stadig mangler i Bios.
  - Vi ville selvfølgelig helst ansætte danske reddere, men når nu det ikke kan lade sig gøre, så ser jeg ikke noget problem i udenlandske reddere, bare de kan tale dansk. Så jeg er ikke bekymret, siger Niels Erik Søndergaard, medlem af Præhospitaludvalget i Region Syddanmark til TV SYD.
  Formand for Præhospitaludvalget, Thyge Nielsen er enig og tilføjer:
  - De skal selvfølgelig leve op til kravene for danske ambulanceførere og gøre sig forståelige på dansk.
  I alt er der brug for 170 reddere i Sønderjylland, hvoraf der stadig mangler ca. 100 reddere. Det hele skal være på plads senest 1. juli 2015.
  